Ο **Μελέτης Ηλίας** (γεν. 2 Μαρτίου 1980) είναι Έλληνας ηθοποιός του θεάτρου, της τηλεόρασης και του κινηματογράφου. Επίσης είναι και καθηγητής υποκριτικής, καθώς από την σεζόν 2018-2019 δίδαξε στην δραματική σχολή Ίασμος. Αξίζει να σημειωθεί ότι σπούδασε στο Θέατρο Τέχνης «Κάρολος Κουν». Διευκρινίζεται ότι το μικρό όνομα είναι Μελέτης και το επίθετο Ηλίας. Έγινε ευρέως γνωστός από το ρόλο του *Σάββα Τριανταφύλλου* στην οικογενειακή κωμική σειρά του Alpha TV *Το σόι σου*, όπου πρωταγωνίστησε από το 2014 μέχρι το 2019.

Καριέρα
-------

### 2000-2010: Θεατρικές δουλειές και η πρώτη συμμετοχή στην τηλεόραση

Αφότου αποφοίτησε από τη δραματική σχολή ξεκίνησε να εργάζεται αποκλειστικά στο θέατρο. Εκεί έλαβε μέρος σε διάφορες θεατρικές παραστάσεις, με πιο χαρακτηριστικές τις συμμετοχές του στο αρχαίο δράμα *Αίας* τη σεζόν 2005-2006, *Η τελευταία μάσκα* τη σεζόν 2006-2007, *Πέρσες* την ίδια περίοδο στο Αρχαίο Θέατρο Επιδαύρου, όπως επίσης και οι παραστάσεις *Κασσάνδρα*, *Βασιλιάς Ληρ* και *Κάρμεν*.

Το 2007 επιλέχθηκε από τη σκηνοθέτιδα Πηγή Δημητρακοπούλου για έναν από τους δευτεραγωνιστικούς ρόλους στη σειρά-εποχής *Το 10* που βασιζόταν στο ομώνυμο μυθιστόρημα του Μ. Καραγάτση. Μετά το τέλος της σειράς δεν ακολούθησε κάποια άλλη τηλεοπτική συμμετοχή μέχρι *Το σόι σου*, ωστόσο το 2008 έκανε το κινηματογραφικό του ντεμπούτο στη ταινία *Το Φάντασμα*.

### 2010-σήμερα: Η τηλεοπτική επιτυχία και οι κινηματογραφικές δουλειές

Ακολούθησαν και άλλες συμμετοχές στο θέατρο και συγκεκριμένα στις παραστάσεις *Wonderland*, *Ο θάνατος του Δαντόν*, *Ερωτόκριτος*, *Ο επιθεωρητής* και *Πλούτος* από το 2010 μέχρι το 2014. Το 2012 έκανε τη δεύτερη κινηματογραφική του δουλειά, στην ταινία μικρού μήκους *It's ok my friend!* έχοντας τον πρωταγωνιστικό ρόλο.

Το 2014, ύστερα από κάποια casting, επιλέχθηκε για τον ρόλο του Σάββα Τριανταφύλλου στην κωμική σειρά του Alpha *Το σόι σου*, που έκανε πρεμιέρα τον Οκτώβριο του 2014. Η συμμετοχή του στη σειρά τον έκανε ευρύτερα γνωστό στο κοινό, ενώ όπως δήλωσε ο ίδιος «*Πολύ έντονη αίσθηση έχω από τα πρώτα γυρίσματα που ήμουν τρομαγμένος και άπειρος με την κάμερα. Θυμάμαι όταν πρωτοπήγα στα γυρίσματα, όπου δεν μπορούσα να κοιμηθώ το βράδυ. Φοβόμουν μήπως το επόμενο πρωί δεν ξέρω τα λόγια, μήπως δημιουργήσω κάποιο πρόβλημα, γιατί οι ρυθμοί και οι χρόνοι σε ένα σίριαλ είναι πολύ διαφορετικοί από αυτούς που είχα μάθει εγώ στο θέατρο. Φοβόμουν ότι θα ήμουν το μεγάλο πρόβλημα του καναλιού! Όμως με την πολύτιμη βοήθεια των συναδέλφων το ξεπέρασα*». Η σειρά σημείωσε πολύ μεγάλη επιτυχία, ενώ η προβολή της συνεχίστηκε μέχρι το Ιούνιο του 2019, ολοκληρώνοντας τον κύκλο της μετά από πέντε σεζόν και 307 επεισόδια, στα οποία τόσο ο ίδιος όσο και η συμπρωταγωνίστρια του Βάσω Λασκαράκη είχαν συνεχή παρουσία.

Παράλληλα με τη σειρά, συνέχισε και την παρουσία του στο θέατρο. Τη σεζόν 2014-2015 έπαιξε στις παραστάσεις *Η ύπαρξη του Βόυτσεκ* και *Γράμματα αγάπης στον Στάλιν*, ενώ ακολούθησαν οι παραστάσεις *Άννα Καρένινα* στο Εθνικό Θέατρο, *Αδελφοί Καραμάζοφ*, *Για μια ανάσα*, *Το χαμένο πετράδι της γνώσης*, *Στέλιος Καζαντζίδης - Η ζωή του όλη* και άλλες. Αξιοσημείωτη ήταν η παρουσία του τη σεζόν 2018-2019 στην παράσταση *Οι Μάγισσες της Σμύρνης* στο Θέατρο Παλλάς. Πέραν της παρουσίας του στο θέατρο, συμμετείχε και σε έργα στον κινηματογράφο. Το 2015 έλαβε μέρος στην ταινία μικρού μήκους *Κβάντο*. Το 2017 πρωταγωνίστησε στις ταινίες *The Bachelor 2* και *Τζαμάικα*. Το 2018 ακολούθησε το τρίτο μέρος της ταινίας *Bachelor*, *The Bachelor 3*, στο οποίο είχε και πάλι πρωταγωνιστικό ρόλο.

Μετά την ολοκλήρωση της πενταετούς διάρκειας της σειράς *Το σόι σου*, υπέγραψε και πάλι συμβόλαιο συνεργασίας με τον τηλεοπτικό σταθμό Alpha TV για τον πρωταγωνιστικό ρόλο στη μαύρη κωμωδία *Κρατάς μυστικό;*. Εκεί τη σεζόν 2019-2020 υποδύθηκε τον *Αριστείδη Μιχαλούδη*, έναν παντρεμένο πατέρα που συνάπτει διάφορες εξωσυζυγικές σχέσεις, μπλέκοντας σε διάφορα μπερδέματα.

Τον Μάρτιο του 2020 έγινε γνωστό πως πρόκειται να πρωταγωνιστήσει στη νέα οικογενειακή σειρά εποχής της ΕΡΤ1 *Τα Καλύτερά μας Χρόνια*, μαζί με την Κατερίνα Παπουτσάκη. Εκεί από τον Οκτώβριο του 2020 μέχρι σήμερα υποδύεται τον *Στέλιο Αντωνόπουλο* εξιστορώντας τη ζωή μιας Ελληνικής οικογένειας στη συνοικία Γκύζη τις δεκαετίες του 1960, του 1970 και του 1980. Στις 2 Μαΐου του 2021 παρουσίασε μαζί με τη Τζένη Θεωνά το εορταστικό show της ΕΡΤ1 *Το Καλύτερό μας Πάσχα* στην prime time ζώνη του σταθμού.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2007-2008 | Το Δέκα | ALPHA | Γιώργος Λεφάς | Πρωταγωνιστικός Ρόλος |
| 2014-2019 | Το Σόι Σου | Σάββας Τριανταφύλλου | Πρωταγωνιστικός Ρόλος |
| 2015 | 10η Εντολή | Γκέοργκ | Επεισόδιο: "Θηρίο" |
| 2019-2020 | Κρατάς μυστικό; | Αριστείδης Μιχαλούδης | Πρωταγωνιστικός Ρόλος |
| 2020-2023 | Τα Καλύτερά Μας Χρόνια | ΕΡΤ1 | Στέλιος Αντωνόπουλος | Πρωταγωνιστικός Ρόλος |
| 2021 | Το Καλύτερό Μας Πάσχα | Ο Ίδιος | Ειδική εκπομπή, Παρουσιαστής |
| 2023-2024 | Το Προξενιό Της Ιουλίας | ALPHA | Γιωργίκης Προβιός | Πρωταγωνιστικός Ρόλος |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2008 | Τα Φαντάσματα | ντετέκτιβ |
| 2012 | It's ok my friend! | Γιώργος |
| 2015 | Κβάντο | καθηγητής |
| 2017 | The Bachelor 2 | Κώστας |
| 2017 | Τζαμάικα | Γιάννης |
| 2018 | The Bachelor 3 | Κώστας |
| 2021 | The Bachelor 4 | Κώστας |
| 2023 | Άκου ποιός μιλάει | Φώτης |
| 2023 | Κουραμπιέδες από χιόνι | Χρόνης |

Θεατρογραφία
------------

| Έτος | Τίτλος Παράστασης | Χώρος |
| --- | --- | --- |
| 2005-2006 | Αίας | Αρχαίο Στάδιο Δελφών |
| 2006-2007 | Η τελευταία μάσκα | Θέατρο Άττις |
| Πέρσες | Αρχαίο θέατρο Επιδαύρου |
| 2007-2008 | Κασσάνδρα | Θέατρο Άττις |
| 2008-2009 | Βασιλιάς Ληρ | Θέατρο Παλλάς |
| 2009-2010 | Κάρμεν | Θέατρο Κάππα |
| 2010-2011 | Wonderland | Θέατρο Δωματίου |
| 2011 (καλοκαίρι) | Ο θάνατος του Δαντόν | Στέγη Ιδρύματος Ωνάση |
| 2011-2012 | Ερωτόκριτος | Θέατρο Ακροπόλ |
| 2012-2013 | Ο επιθεωρητής | ΔΗ.ΠΕ.ΘΕ. Ρούμελης |
| 2013-2014 | Πλούτος | Θέατρο Ακροπόλ |
| 2014-2015 | Η ύπαρξη του Βόυτσεκ | Θέατρο Άττις |
| Γράμματα αγάπης στον Στάλιν | Θέατρο Επί Κολωνώ |
| 2015-2016 | Άννα Καρένινα | Εθνικό Θέατρο |
| Αδελφοί Καραμάζοφ | Θέατρο Τέχνης «Κάρολος Κουν» |
| 2016-2017 | Για μια ανάσα | Θέατρο Διάνα |
| 2017 (καλοκαίρι) | Το χαμένο πετράδι της γνώσης | Θέατρο Κατράκειο |
| 2017-2018 | Στέλιος Καζαντζίδης - Η ζωή του όλη | Κέντρο Πολιτισμού Ελληνικός Κόσμος |
| 2018 (καλοκαίρι) | Εκκλησιάζουσες |
| 2018-2019 | Οι μάγισσες της Σμύρνης | Θέατρο Παλλάς |
| 2019 (καλοκαίρι) | Μαρία Πενταγιώτισσα | Περιοδεία |
| 2019-2020 | Σκούπα | Θέατρο Γκλόρια |
| 2022-2024 | Φιλουμένα Μαρτουράνο | Θέατρο Δημήτρης Χορν |

Παραπομπές
----------

1. ↑  Ο Μελέτης Ηλίας ξεκαθαρίζει για το όνομα και το επίθετό του
2. ↑  «Μελέτης Ηλίας: Η πρώτη φωτογραφία από τη νέα σειρά του Alpha, «Κρατάς μυστικό;»». znews.gr. 2 Ιουνίου 2019. Ανακτήθηκε στις 3 Μαΐου 2021.
3. ↑  «Μελέτης Ηλίας: Με αυτό το μήνυμα αποχαιρέτησε την σειρά "Κρατάς Μυστικό"». fthis.gr. 12 Φεβρουαρίου 2020. Ανακτήθηκε στις 3 Μαΐου 2021.
4. ↑  ««Κλείδωσαν» Μελέτης Ηλίας και Κατερίνα Παπουτσάκη για τη νέα σειρά της ΕΡΤ». ethnos.gr. 11 Μαρτίου 2020. Ανακτήθηκε στις 3 Μαΐου 2021.
5. ↑  «Το «Καλύτερό μας Πάσχα» έρχεται στην ΕΡΤ με Ηλία – Θεωνά και Ασλανίδου». youfly.gr. 16 Απριλίου 2021. Ανακτήθηκε στις 3 Μαΐου 2021.

Εξωτερικοί σύνδεσμοι
--------------------

* Επίσημη σελίδα στο Instagram